text: আলীকদম-লামা-ঢাকা শ্যামলী পরিবহনের বাস সার্ভিস উদ্বোধন | PaharBarta.com
  রবিবার, ২৬ সেপ্টেম্বর ২০২১ ▸ ৯:৪৮:২৮ পূর্বাহ্ন
  আলীকদম-লামা-ঢাকা শ্যামলী পরিবহনের বাস সার্ভিস উদ্বোধন
  লামা (বান্দরবান) প্রতিনিধি ৬ জানুয়ারী ২০১৮ ৪:৩২ অপরাহ্ন 0
  আলীকদম-লামা-ঢাকা শ্যামলী পরিবহন উদ্বোধন করছেন জোন কমান্ডার লে. কর্ণেল মোহাম্মদ মাহাবুবুর রহমান
  বান্দরবানের আলীকদম উপজেলা হতে লামা হয়ে সরাসরি ঢাকায় বাস সার্ভিস উদ্বোধন হয়েছে। আলীকদম প্রেসক্লাব চত্বরে অনুষ্ঠিত উদ্বোধনী অনুষ্ঠানে প্রধান অতিথি ছিলেন আলীকদম সেনাবাহিনীর জোন কমান্ডার লে. কর্ণেল মোহাম্মদ মাহাবুবুর রহমান। শনিবার রাতে উপজেলা পরিষদের চেয়ারম্যান মো. আবুল কালামের সভাপতিত্বে অনুষ্ঠিত সভায় সেনাবাহিনীর উপ-অধিনায়ক মেজর নাফিউ, শ্যামলী পরিবহনের জিএম বাবুল আহমেদ ও টিপু সোলতান, চকরিয়া-লামা-আলীকদম জীপ মালিক সমিতির যুগ্ম সম্পাদক মঞ্জুর আলম, প্রেসক্লাব সভাপতি মমতাজ উদ্দিন আহমদ ও মুক্তিযোদ্ধা আব্দুল মান্নান বিশেষ অতিথি ছিলেন। অনুষ্ঠানের সার্বিক তত্বাবধানে ছিলেন সাংবাদিক আল ফয়সাল বিকাশ ও সাংবাদিক তানফিজুর রহমান। সরাসরি রাজধানীর সাথে এ পরিবহন চালুর মাধ্যমে এখানকার জনসাধারণ ব্যবসা-বাণিজ্য, উন্নত চিকিৎসা গ্রহণ এবং উন্নত শিক্ষা ব্যবস্থার সুযোগ লাভ করবে।
  প্রধান অতিথির বক্তব্যে সেনাবাহিনীর জোন কমান্ডার বলেন, আলীকদম-লামা থেকে সরাসরি ঢাকায় শ্যামলী পরিবহনের বাস সার্ভিস উদ্বোধনের মধ্য দিয়ে এ জনপদ আরো একদাপ এগিয়ে গেলো। এর আগে লামা-আলীকদম থেকে রাজধানী ঢাকার ঢাকার সাথে সরাসরি কোন পরিবহন ছিল না। শ্যামলী পরিবহনের মাধ্যমে এ দু'উপজেলার পরিবহন জগতে নবদিগন্তের সূচনা হলো। এর মাধ্যমে আলীকদমে পর্যটন শিল্পের বিকাশ ঘটবে বলে তিনি আশাবাদ ব্যক্ত করেন। এছাড়া অল্প কিছুদিনের মধ্যে আরো একটি পরিবহনের বাস আলীকদম থেকে সরাসরি ঢাকায় যাত্রা শুরু করবে বলে জানা গেছে।